CELEX: 22021D0036
Language: mt
Date: 2020-12-16 00:00:00
Title: Deċiżjoni Nru 3/2020 tal-Kumitat tat-Trasport Intern tal-Komunità/tal-Iżvizzera tas-16 ta’ Diċembru 2020 dwar is-sistema ta’ tariffi applikabbli għall-vetturi fl-Iżvizzera mill-1 ta’ Lulju 2021 [2021/36]

18.1.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 15/48
               
            
         DEĊIŻJONI Nru 3/2020 TAL-KUMITAT TAT-TRASPORT INTERN TAL-KOMUNITÀ/TAL-IŻVIZZERA
         tas-16 ta’ Diċembru 2020
         dwar is-sistema ta’ tariffi applikabbli għall-vetturi fl-Iżvizzera mill-1 ta’ Lulju 2021 [2021/36]
         IL-KUMITAT TAT-TRASPORT INTERN TAL-KOMUNITÀ/TAL-IŻVIZZERA,
         Wara li kkunsidra l-Ftehim bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bit-trasport ferrovjarju u bit-triq (1) (minn hawn ’il quddiem “il-Ftehim”), u b’mod partikolari l-Artikolu 40(6) u l-Artikolu 52(4) tiegħu,
         Billi:
         
                     (1)
                  
                  
                     F’konformità mal-Artikolu 40 tal-Ftehim, l-Iżvizzera ilha mill-1 ta’ Jannar 2001 timponi tariffa mhux diskriminatorja fuq il-vetturi għall-ispejjeż li jiġġeneraw (“tariffa fuq it-traffiku tal-vetturi tqal tal-merkanzija skont il-prestazzjoni tagħhom”). Din it-tariffa hija differenzjata skont tliet kategoriji ta’ standards tal-emissjonijiet (il-klassijiet EURO).
                  
               
                     (2)
                  
                  
                     Għal dan l-għan, l-Artikolu 40(2) u (4) tal-Ftehim jistabbilixxi l-medja ponderata tat-tariffi, it-tariffa massima għall-kategorija ta’ vetturi li jniġġsu l-iktar kif ukoll id-differenza massima fit-tariffa minn kategorija għall-oħra.
                  
               
                     (3)
                  
                  
                     Skont l-Artikolu 40(6) tal-Ftehim, il-Kumitat tat-Trasport Intern tal-Komunità/tal-Iżvizzera jiddetermina l-ponderazzjoni abbażi ta’ eżamijiet biennali sabiex jitqiesu l-iżviluppi fl-istruttura tal-flotta ta’ vetturi li jiċċirkolaw fl-Iżvizzera u l-iżviluppi fl-istandards dwar il-klassijiet EURO. Fid-dawl tal-immodernizzar tal-flotta ta’ vetturi li jiċċirkolaw fl-Iżvizzera, li jimplika li kulma jmur iktar vetturi qed jikkonformaw mal-iktar standards reċenti tal-klassijiet EURO, jenħtieġ li d-distribuzzjoni tal-kategoriji tal-istandards tal-klassijiet EURO tiġi adattata b’tali mod li l-EURO VI, il-klassi ta’ emissjonijiet li tniġġes l-inqas, tibqa’ fil-kategorija ta’ tariffi l-iktar baxxa filwaqt li l-klassijiet ta’ emissjonijiet EURO IV u V jitqiegħdu fil-kategorija l-iktar għalja.
                  
               
                     (4)
                  
                  
                     Għall-istess raġunijiet, jenħtieġ ukoll li jitneħħa t-tnaqqis ta’ 10 % tat-tariffa applikabbli għall-kategorija tagħhom, kif previst fid-Deċiżjoni Nru 1/2011 tal-Kumitat tat-Trasport Intern tal-Komunità/tal-Iżvizzera (2), mogħti lill-vetturi tal-klassijiet ta’ emissjonijiet EURO II u EURO III mgħammra b’mod retroattiv b’sistema approvata ta’ filtru tal-partikolati,
                  
               IDDEĊIEDA KIF ĠEJ:
         
            Artikolu 1
            It-tariffa fuq it-traffiku tal-vetturi tqal tal-merkanzija skont il-prestazzjoni tagħhom għall-vetturi li l-piż mgħobbi totali effettiv tagħhom ma jaqbiżx l-40 tunnellata u li jagħmlu traġitt ta’ 300 km, għandha tkun:
            
                        —
                     
                     
                        CHF 372,00 għall-kategorija tariffarja 1
                     
                  
                        —
                     
                     
                        CHF 322,80 għall-kategorija tariffarja 2
                     
                  
                        —
                     
                     
                        CHF 273,60 għall-kategorija tariffarja 3.
                     
                  
         
            Artikolu 2
            Il-kategorija tariffarja 1 għandha tapplika għall-vetturi li ġew ammessi għaċ-ċirkolazzjoni qabel id-dħul fis-seħħ tal-istandard tal-klassi EURO VI.
            Il-kategorija tariffarja 3 għandha tapplika għall-vetturi tal-klassi tal-emissjonijiet EURO VI.
         
         
            Artikolu 3
            Id-Deċiżjoni Nru 1/2011 titħassar.
         
         
            Artikolu 4
            Din id-Deċiżjoni għandha tidħol fis-seħħ fl-1 ta’ Lulju 2021.
         
         
            Magħmul f’Bern, is-16 ta’ Diċembru 2020.
            
               
                  Għall-Konfederazzjoni Żvizzera
               
               
                  Il-President
               
               Peter FÜGLISTALER
            
            
               
                  Għall-Unjoni Ewropea
               
               
                  Il-Kap tad-Delegazzjoni tal-Unjoni Ewropea
               
               Elisabeth WERNER
            
         
         
            (1)  ĠU L 114, 30.4.2002, p. 91.
         
            (2)  Id-Deċiżjoni Nru 1/2011 tal-Kumitat dwar it-trasport fuq l-art tal-Komunità/l-Isvizzera tal-10 ta’ Ġunju 2011 dwar l-għoti ta’ ribass fuq it-tariffa tat-traffiku ta’ vetturi kummerċjali tqal, ibbażata fuq il-prestazzjonijiet tat-tipi ta’ emissjonijiet EURO II u III, b’sistema ta’ tnaqqis ta’ materja partikulata approvata (ĠU L 193, 23.7.2011, p. 52).